CELEX: 62008TN0232
Language: sk
Date: 2008-06-17 00:00:00
Title: Vec T-232/08: Žaloba podaná 17. júna 2008 – Luxembursko/Komisia

15.8.2008   
            
            
               SK
            
            
               Úradný vestník Európskej únie
            
            
               C 209/58
            
         Žaloba podaná 17. júna 2008 – Luxembursko/Komisia
   (Vec T-232/08)
   (2008/C 209/104)
   Jazyk konania: francúzština
   Účastníci konania
   
      Žalobca: Luxemburské veľkovojvodstvo (v zastúpení: F. Probst, splnomocnený zástupca a M. Theisen, advokát)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               zrušiť rozhodnutie Komisie Európskych spoločenstiev K(2008) 1283 z 8. apríla 2008, ktorým sa z financovania Spoločenstvom vylučujú niektoré výdavky vynaložené Luxemburským veľkovojvodstvom v rámci záručnej sekcie Európskeho poľnohospodárskeho usmerňovacieho a záručného fondu (EPUZF) v rozsahu, v ktorom toto rozhodnutie vylúčilo výdavky platobných agentúr v celkovej sume 949 971,51 eur pre finančné roky 2004 – 2005 z financovania Spoločenstvom z dôvodu ich nesúladu s predpismi Spoločenstva,
            
         
               —
            
            
               zaviazať žalovanú na náhradu trov konania.
            
         Žalobné dôvody a hlavné tvrdenia
   Žalobca žiada o zrušenie rozhodnutia Komisie 2008/321/ES z 8. apríla 2008, ktorým sa z financovania Spoločenstvom vylučujú niektoré výdavky vynaložené členskými štátmi v rámci záručnej sekcie Európskeho poľnohospodárskeho usmerňovacieho a záručného fondu (EPUZF) a v rámci Európskeho poľnohospodárskeho záručného fondu (EPZF) (1) v rozsahu, v akom toto rozhodnutie vylučuje niektoré výdavky vynaložené Luxemburskom pre finančné roky 2004 a 2005.
   Pokiaľ ide o plánovanie kontrol vykonaných na mieste, žalobca sa nazdáva, že Komisia mu nesprávne vytýka, že väčšinu kontrol vykonal v tom istom ročnom období namiesto toho, aby ich vykonanie rozložil počas celého roku, ako aj to, že nie vždy zohľadnil najvhodnejšie obdobie na kontrolu určitých záväzkov.
   V rozpore s tvrdením Komisie počas konania pred podaním žaloby pred zmierovacím orgánom, žalobca ďalej uvádza, že kontroly vykonané na mieste sa v skutočnosti týkali všetkých záväzkov a povinností príjemcu od začiatku jeho obdobia prijatia záväzkov.
   Pokiaľ ide o dokumentáciu kontrol uskutočnených na mieste, žalobca sa nazdáva, že samotný fakt, že kontrolné správy nie sú dostatočne podrobné, ako to tvrdila Komisia počas konania pred podaním žaloby, neznamená ipso facto, že kontroly neboli vykonané a nepreukazuje skutočné finančné riziko, ktoré by odôvodňovalo uplatnenie paušálnej opravy.
   Na záver žalobca tvrdí, že neuplatnenie sankcií v prípade konštatovania nadmerného vykázania výdavkov zo strany príjemcov nemôže predstavovať základ pre paušálnu opravu vo výške 5 %, pretože je možné presne určiť skutočnú výšku neoprávnených výdavkov. Okrem toho, výška neoprávnených výdavkov je podľa žalobcu veľmi nízka vo vzťahu k celkovej čiastke čiastočne vyplatenej Spoločenstvom.
   
      (1)  Oznámené pod číslom K(2008) 1283, Ú. v. EÚ L 109, s. 35.